

Gradsko vijeće

# KLASA:021-05/19-01/04

# Urbroj:2186/18-02/1-19-2

Ludbreg, 28. lipnja 2019.

**Z A P I S N I K**

**15. sjednice Gradskog vijeća Grada Ludbrega održane 28. lipnja 2019. godine u Centru za kulturu i informiranje „Dragutin Novak“ Ludbreg s početkom u 16,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**: Katarina Zadravec, Ivana Škorjanec, Petar Skupnjak, Kristina Mirčetić Petrin, Nino Ivanuša, Anica Happ, Antun Šimić, Mladen Žunko, Goran Horvat, Zlatko Balaško, Petra Horvat, Mirjana Novak, Anica Katana, Ivan Lončarić i Vera Jadanić.

Za sjednicu se ispričao vijećnik: Tomo Filip

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 15 vijećnika i da se mogu donositi pravovaljane odluke, te je otvorio 15. sjednicu Gradskog vijeća.

Pored vijećnika, sjednici su nazočni gradonačelnik Grada Ludbrega Dubravko Bilić, zamjenica gradonačelnika Renata Potočnik, pročelnica jedinstvenog upravnog odjela Irena Kučina, voditeljica Odsjeka za društvene djelatnosti i opće poslove Mirjana Balažinec, vijećnik Županijske skupštine g. Božidar Hajsok, v.d. ravnateljica Gradske knjižnice i čitaonice „Mladen Kerstner“ Ludbreg gđa. Edita Zlatar- Kutnjak, ravnatelj Centra za kulturu i informiranje „Dragutin Novak“ Ludbreg g. Branko Dijanošić, v.d. ravnateljice Dječjeg vrtića „Radost“ Ludbreg gđa. Zvjezdana Jadanić, zapovjednik Vatrogasne zajednice Grada Ludbrega g. Jurica Havaić, direktorica Turističke zajednice Grada Ludbrega gđa. Andreja Horvat, tajnik Zajednice tehničke kulture Grada Ludbrega g. Ivan Marcijan, tajnik Zajednice športskih udruga Grada Ludbrega g. Josip Radiković, ravnatelj Gradskog društva Crvenog križa Ludbreg g. Robert Kranjčec, direktor Lucere d.o.o. Marijan Makar te predstavnici javnog priopćavanja.

Predsjednik Gradskog vijeća predložio je s obzirom na opširan i važnost točaka na dnevnom redu da se na današnjoj sjednice ne održi „aktualni sat“ odnosno vrijeme za postavljanje vijećničkih pitanja,ujedno je uputio vijećnike na odredbu čl. 60. st. 5. Poslovnika da vijećnička pitanja mogu biti postavljena i u pismenom obliku te se mogu dostaviti Predsjedniku Gradskog vijeća poštom, faksom ili e-mailom s evidentirane adrese u sustavu e-sjednice ili predati Predsjedniku Gradskog vijeća prije početka sjednice te je isti prijedlog stavio na glasovanje. Ujedno je obavijestio sve vijećnice i vijećnike da je osnovan Klub vijećnika HNS-a.

**Nakon glasovanja konstatirao je da je Gradsko vijeće Grada Ludbrega većinom glasa 8 „ZA“ i 7 glasa „PROTIV“ usvojilo da se na današnjoj sjednici ne održi aktualni sat.**

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici dobili u materijalima za ovu sjednicu.

Vijećnica Petra Horvat se javila za dopunu odnosno izmjenu predloženog dnevnog reda, a prema čl. 71. st. 2. Poslovnika Gradskoga vijeća te predlaže da se sa dnevnog reda 15. sjednice Gradskoga vijeća izostave točke 11.,14. i 15.

Sukladno čl. 71. st.3 Poslovnika za isto daje obrazloženje.

“*Obzirom da se u ovim točkama radi o tome da se odlučuje o stjecanju i otuđivanju nekretnina koje su u vlasništvu Grada Ludbrega smatra da iste nisu stavljene na današnji dnevni red sukladno propisima te je iste potrebno uskladiti i doraditi.*

*Dakle točka 11. - Prijedlog Odluke o prihvaćanju ponude za kupnju zemljišta u Gospodarskoj zoni sjever u Ludbregu gdje stoji da je ponuđena kupoprodajna cijena određena kao prihvatljiva s obzirom da je identična utvrđenoj tržnoj vrijednosti u Procjeni tržne vrijednosti od siječnja 2014. godine. Naime 2015. je izašao novi Zakon o procjeni nekretnina u kojem stoji da procjembeni elaborati koji su doneseni prije 2015. godine vrijede maksimalno 4 godine. Obzirom da je ova Procjena donešena 1. siječnja 2014. godine, vrijedila je do 1. siječnja 2018. godine i nije relevantna za ovu Odluku.*

*Točka 14.- Prijedlog Rješenja o raspisivanju natječaja za prodaju zemljišta poslovne namjene između sportske dvorane i groblja u Ludbregu – Naime, radi se o tome da smo već imali određene situacije sa prodajom odnosno stjecanjem i otuđivanjem nekretnina u vlasništvu Grada Ludbrega koje su mimo nekih propisa donešene te smatra da i ova točka 14. se pokušava donijeti mimo propisa s obzirom da ovdje u sklopu prijedloga ovog Rješenja o raspisivanju natječaja nemamo, imamo Procjembeni elaborate od tvrtke VIPd.o.o. procjembene kuće koja je pod “nekakvim nadzorom” i čije je Ministarstvo graditeljstva dalo mišljenje da Procjena Ciglane Kovačić nije bila u skladu sa Zakonom pa obzirom da je takva situacija bilo bi dobro da sukladno propisima ove Procjembene elaborate dostavimo na mišljenje procjembenom povjerenstvu Varaždinske županije i zbog čega se ovaj javni natječaj raspisuje, a ne raspisuje se u dnevnim novinama nego samo na oglasnoj ploči što nije u redu.*

*Isto je sa točkom 15. -Prijedlog Rješenja o raspisivanju natječaja za prodaju zemljišta za izgradnju trgovačkog centra u Ul. Rudolfa Fizira u Ludbregu koja je već jednom dana na odlučivanje ovom Gradskom vijeću pa je zatim bila skinuta sa dnevnog reda, da bi sada ponovno bila na dnevnom redu uz doradu. Prošlog puta je dala primjedbu da je cijena premala i nije sukladna okruženju u kojem se prodaje da bismo sada dobili obrazloženje, odnosno ispriku procjeniteljske kuće u kojem se ista ispričava zbog ranije pogreške i u kojem kaže da se pogriješilo u nekim koeficijentima za što smatra da je smiješno i neodgovorno jer da nije tada pitala, ta Odluka bi bila donešena, a i Grad Ludbreg bi bio oštećen za iznos od oko 500.000,00 kn.*

*Moli vijećnike ovog Gradskog vijeća da prihvate skidanje ovih točaka sa današnje sjednice Gradskoga vijeća te da se iste dorade i usklade sa propisima i onda se o njima može odlučivati na slijedećoj sjednici Gradskog vijeća.*

Predsjednik Gradskog vijeća Grada Ludbrega g. Antun Šimić je dozvolio gradonačelniku g.Dubravku Biliću kao predlagatelju akata da se očita.

Gradonačelnik je rekao da ne prihvaća ovaj prijedlog vijećnice gđe. Petre Horvat jer ona ponovno sumnja u vjerodostojnost rada službenika i namještenika Grada Ludbrega, a s obzirom da su, na upravo njenu žalbu i nepovjerenje da se u Gradu radi nezakonito, bila dva nadzora Ministarstva uprave koja su potvrdila da gradske službe rade zakonito i da su sve Odluke koje se donose zakonite.

Nakon toga je vijećnica Horvat iznijela povredu Poslovnika te je obrazložila da u članku 71. st. 4. piše da se u izmjeni dnevnog reda glasa bez rasprave pa smatra da je Predsjednik trebao upozoriti gradonačelnika da nema pravo raspravljati i iznositi primjedbe na prijedloge vijećnice o izostavljanju točaka sa dnevnog reda.

Tada je vijećnik Mladen Žunko je u ime Kluba zatražio stanku radi daljnjih konzultacija na što je Predsjednik Gradskog vijeća g. Antun Šimić odobrio stanku od 5 do 15 minuta. Stanka je započela u 16:16 minuta.

Nakon stanke, u 16:21 min, predsjednik je konstatirao da se u vijećnici nalazi 14 vijećnika i da možemo započeti sa sjednicom te da smo i dalje na dopunama dnevnog reda. Vijećnica Ivana Škorjanec se priključila sjednici u 16:23 minute, kada je u vijećnici bilo prisutno 15 vijećnika od ukupno 16 vijećnika.

Za riječ se javio vijećnik Goran Horvat koji predlaže da se točke 15. i 16. stave među prvim točkama dnevnog reda.

Potom se vijećnik Ivan Lončarić javio za riječ te napominje da se slaže s vijećnicom Petrom Horvat te traži da se točke 11.,14. i 15. skinu s dnevnog reda uz obrazloženje da ih nije razmotrilo i dalo suglasnost Županijsko povjerenstvo, komisija za imovinsko-pravne odnose koja je u našem gradu,a i takve važne odluke se moraju objaviti u javnim glasilima te to nije samo oglasna ploča u Gradu Ludbregu.

Nakon vijećnika Ivana Lončarića, javio se vijećnik Mladen Žunko koji je iznio da nakon konzultacija i iznesenih primjedbi te prijedloga vezano za promjenu ili dopunu dnevnog reda, očitao se na članak 73. Poslovnika ovog Gradskog vijeća koji glasi: “Tijekom sjednice može se promijeniti redoslijed rasprave o pojedinom predmetu utvrđenog dnevnog reda. “

S obzirom na to da se konstantno omalovažava rad oporbe, nema prihvaćanja sugestija i prijedloga, nakon stanke Klub HNS-a i nezavisnog vijećnika zajedno sa ostalim oporbenim vijećnicima dogovoreno je, da s obzirom da ne mogu nastaviti rad u ovakvim uvjetima gdje nemaju priliku ni šansu da transparentno iznesu svoja mišljenja te da građani čuju na čemu i o čemu se radi, napominje da oni ne mogu raditi na taj način, te se zahvaljuju i napuštaju sjednicu.

*Budući da su vijećnici koji čine oporbu u Gradskom vijeću i to: Petra Horvat, Mirjana Novak, Mladen Žunko, Goran Horvat, Vera Jadanić, Zlatko Balaško i Ivan Lončarić napustili sjednicu, predsjednik Gradskog vijeća Grada Ludbrega Antun Šimić konstatirao je da se u vijećnici nalazi 8 vijećnika te da nema kvoruma odnosno potrebnog broja nazočnih vijećnika te je pročitao je članak 84. Poslovnika Gradskog vijeća Grada Ludbrega koji glasi: „ Sjednicu će predsjednik zaključiti, prekinuti ili odgoditi ako se za njenog trajanja, neposredno prije glasovanja o određenom aktu utvrdi da nema više potrebnog broja nazočnih vijećnika. O odgodi pismeno se izvješćuju i odsutni vijećnici. O prekidu sjednice se odlučuje bez rasprave. Sjednica se može odgoditi ili nastaviti u dogovoreno vrijeme i radi opširnosti dnevnog reda. „*

*Napomenuo je da su svi izvjestitelji, predstavnici javnih poduzeća i ustanova, a koji su pozvani na ovu sjednicu radi iznošenja godišnjih izvješća o radu dovedeni u situaciju da zbog nedostatka kvoruma na mogu izlagati jer se sjednica prekida, te će biti ponovno pozvani kada se steknu uvjeti da se o ovim točkama predloženog reda može raspravljati i donositi zakonite Odluke. Sve Odluke koje su do sada donijete, a za to imamo mišljenje Ministarstva uprave Republike Hrvatske, donijete su u skladu sa zakonom i one su zakonite.*

*Potom se zahvalio svima te je prekinuo i zaključio sjednicu u 16:28 sati.*

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak Antun Šimić